**РЕПУБЛИКА СРБИЈА**

**НАРОДНА СКУПШТИНА**

**БИБЛИОТЕКА НАРОДНЕ СКУПШТИНЕ**

**Тема: Правни оквир за примену видео надзора**

**Датум: 25.12.2014.**

**Бр. 11/14**

**Ово истраживање је урадила Библиотека Народне скупштине за потребе рада народних посланика и Службе Народне скупштине. За више информација молимо да нас контактирате путем телефона 3026-532 и електронске поште *[istrazivanja@parlament.rs](mailto:istrazivanja@parlament.rs)*[.](mailto:istrazivanja@parlament.rs) Истраживања којa припрема Библиотека Народне скупштине не одражавају званични став Народне скупштине Републике Србије.**

**САДРЖАЈ**

[УВОД 2](#_Toc407183185)

[НЕМАЧКА 3](#_Toc407183186)

[СЛОВЕНИЈА 5](#_Toc407183187)

[ЦРНА ГОРА 6](#_Toc407183188)

[ХРВАТСКА 7](#_Toc407183189)

[ФИНСКА 10](#_Toc407183190)

[ФРАНЦУСКА 11](#_Toc407183191)

**УВОД**

Ниједан закон у Републици Србији не уређује видео надзор у стамбеним зградама. Ни сам Закон о заштити података о личности („Службени гласник Републике Србије", бр. 97/08 и 104/09 - др. закон, 68/2012 – Одлука УС и 107/2012), као матични, кровни закон у овој области, ни једном једином одредбом не уређује обраду личних података грађана у односу на видео надзор уопште, па ни видео надзор у стамбеним зградама. Упркос томе, приликом увођења видео надзора потребно је држати се одредби Закона о заштити података о личности, као и усвојених међународних стандарда у овој области. Употреба видео надзора може значајно да угрози приватност појединца/ке, али и друга права и слободе људи (нпр. слободу кретања, право на заштиту података о личности), па се на његово увођење не сме гледати као на обичну техничку одлуку и зато се за доношење овакве одлуке по правилу тражи квалификована већина, знатно већа од уобичајене. На пример, закони Црне Горе предвиђају да је то сагласност 70 % власника станова. Притом, ваља јасно дефинисати разлоге увођења надзора, тј. сврху обраде (безбедност људи, заштита имовине и сл.). Приликом одлучивања који простор треба покрити видео надзором, треба имати у виду принцип сразмерности примене видео надзора и принцип сразмерности у вршењу активности видео надзора, што између осталог подразумева процену да ли је са становишта сврхе обраде неопходно одређени простор покрити видео надзором или се сврха обраде може остварити на мање инвазиван начин, а да је притом сразмерност поступака адекватна. Визуелни угао који покрива камера не сме бити такав да се снима већи простор од оног који је неопходан за оставарење сврхе обраде или да покрива простор који је искључиво власништво приватних лица. У многим земљама видео надзор подразумева надзор над уласком и изласком у заједничке просторије, а не и надзор током боравка у просторији. У неким од њих је чак такав надзор неких заједничких просторија, укључујући и лифтове, забрањен. Исто тако, у многим земљама је забрањено снимање уласка и изласка из индивидуалних станова. Такође, не би био дозвољен видео надзор који би покривао приватне станове на сваком спрату. Потреба и значај предузимања мера ради заштите имовине и лица, не искључује обавезу да те мере буду сразмерне сврси, и да се њима не повређују Уставом зајамчена права грађана. Коначно, лица која ступају у простор покривен видео надзором имају право да о томе буду обавештена. Стамбена зграда која врши видео надзор дужна је да на видном месту истакне јавно обавештење да се врши видео надзор, а које би требало да садржи податке о томе да је видео надзор у току и ликовни, односно графички симбол видео надзора, назив руковаоца који врши видео надзор и број телефона на који се могу добити информације у вези предметног видео надзора. Поред тога, систем видео надзора који се користи за вршење видео надзора мора бити заштићен од приступа неовлашћених лица.

# НЕМАЧКА

Закони који омогућавају видео надзор, постоје у Савезној Републици Немачкој како на републичком тако и на савезном нивоу, а један од њих је и Кривични закон. Само у појединим областима безбедности, као што су борба против међународног тероризма и спречавање криминала, федералне и државне власти у борби против криминала сарађују, односно имају заједничке надлежности.

*Полицијски закон*

Већина полицијских закона земаља ЕУ дозвољава употребу видео надзора само на такозваним криминалним областима, односно на оним местима где се такође очекује већи број извршења кривичних дела. Међутим, у Доњој Саксонији је дозвољен видео надзор над свим јавним просторима. По правилу, грађани морају бити упознати са видео надзором на одговарајући начин како његова сврха не би била угрожена. У случају евиденција постоји правило о брисању записа, од којих постоје изузеци, али само за потребе безбедности и спровођења закона. За разлику од тога, полицијски закони предвиђају евиденције за сумњиве или несумњиве људе, али и неке друге. У неким државама, доношење правне регулативе о видео надзору је у надлежности носиоца власти. Неке од активности надзирања су дозвољене у ограниченом времену. Међутим, подаци добијени на тај начин могу бити откривени само са циљем спровођење закона.

*Савезни закони*

Дозвољено је коришћење видео надзора изван станова у циљу истражних радњи или да би се утврдило где се налазе осумњичени за злочине од велике важности и у случајевима када би се тражене информације теже добиле на друге начине. Функција мониторинга може бити усмерена само против оптуженог, то јест, против особа против којих се води истрага. Међутим, може се дозволити детекција невиних лица. Накнадно обавештавање праћених особа није обавезно. Полиција је овлашћена да на јавним скуповима у затвореним просторијама и на отвореном, као и у лифтовима, користи видео и аудио записе када се прикупљају докази или постоји сумња да учесници неког јавног окупљања представљају значајан ризик за јавни ред и безбедност. Добијени докази бришу се након завршетка поступка, или када нису потребни за гоњење учинилаца кривичних дела. Поред тога, дозвољавено је тајно коришћење видео надзора изван стана над лицем за које се претпоставља да је починило тежак злочин, или се сумња да представља претњу по државу, њене органе или високе функционере. Закон о полицији омогућава коришћење слике и видео надзора од стране Федералне полиције за заштиту граничних прелаза или за заштиту појединих објеката као што су железничке просторије или федерална министарстава.

Видео надзор у школама користи се ако је јавно доступан простор школе као и школске спортске дворане у току употребе од стране спортског клуба или у школском дворишту, а који се могу користити од стране њених корисника уколико школски закон није другачије одредио. У Доњој Саксонији, на пример, посматрање видео надзором јавних површина у школи је дозвољено у циљу заштите ученика и посетилаца школе или заштите школе, људи и ствари. Право на приватност ученика и наставника и образовног система школе мора бити усклађено са циљем видео надзора.

*Видео надзор у затворима*

Закон о заштити података у затвору, омогућава отворено посматрање спољашњости и унутрашњости институције кроз видео запис само ако је то у циљу одржавања безбедности и мира у институцији, и за превенцију кривичних дела. Видео надзор у притворским просторијама је дозвољен само на основу наредбе затворске управе и за одбрану од озбиљне претње по живот или тело затвореника или других, или за спречавање и истраживање тешких кривичних дела. За посматрање које траје дуже од две недеље, неопходна је и сагласност надзорног органа. По налогу лекара, специјално опремљен затворски објекат затворске болнице може се пратити из разлога посматрања како лице себи не би нанело повреде или из терапеутских разлога. Евиденција се може обрадити и користити за ширу јавност за извршење казне затвора, притвор младих и превентивни притвор, спречавање или гоњење кривичних дела и таквих кривичних дела која представљају опасност по безбедност институције или по другог затвореника и треба да буде избрисана после најдуже месец дана.

*Видео надзор у приватним зградама*

Савезни Закон о приватности важи за прикупљање, обраду и коришћење личних података од стране државних органа, а и од стране приватних лица, уколико они обрађују податке са неаутоматизованих датотека. За јавна мести сматрају се оне области које су доступне без контрола за неодређене групе људи. Особа одговорна за надзор треба да врши надзор на одговарајући начин. Тајни видео надзор није дозвољен. Подаци добијени видео надзором морају да се обрађују и користе за постизање своје сврхе. За друге сврхе могу се користити само где је то неопходно ради спречавања опасности за националну и јавну безбедност и за гоњење кривичних дела. Подаци добијени на основу надзора одмах се морају избрисати када више нису неопходни за постизање циља или су у сукобу са легитимним интересима.Тајни видео надзор у предузећима и детекција криминала од стране запослених или купаца могу бити дозвољени под одређеним околностима када је то оправдано и представља легитимне интересе послодавца. Казниће се затвором до једне године или новчаном казном, ко друго лице у стамбеној згради или у посебно заштићеном подручју неовлашћено снима и ставља на располагање трећим лицима.

# СЛОВЕНИЈА

У Словенији, видео надзор је регулисан посебним поглављем Закона о заштити података о личности, који је ступио на снагу 1. јануара 2005. године.

Према одредбама Закона о заштити података о личности, одредбе поглавља 1. *Опште одредбе о видео надзору* односе се на спровођење видео надзора, уколико није другачије одређено посебним законом. Јавно или приватно лице које врши видео надзор мора да буде упознато с одредбама закона. Обавештење о видео надзору мора да буде видљиво и јасно објављено на начин који омогућава појединцима да се упознају о његовој примени најкасније када почне видео надзор.

Обавештење о видео надзору мора да садржи следеће информације:

1. Да се видео надзор одвија;

2. Назив особе у јавном или приватном сектору која га спроводи;

3. Број телефона чијим позивањем се могу добити информације о томе где и за које време се чувају снимци из система видео надзора.

Систем видео надзора мора бити заштићен од приступа неовлашћених лица.

*Видео надзор у приступу службеним канцеларијским просторијама и пословном простору*

Видео надзор канцеларијског простора или пословног простора може се спроводити ако је то потребно ради безбедности људи или имовине, за обезбеђивање надзора уласка у њих или њиховог затварања, или где због природе рада постоји потенцијална опасност за запослене. Одлуку доноси надлежни руководилац, други надлежни орган у јавном сектору или лице у приватном сектору. Писменом одлуком морају бити објашњени разлози за увођење видео надзора. Увођење видео надзора може такође бити утврђено статутом или прописом у складу са њим. Видео надзор се може спроводити само на начин који не показује снимке унутрашњости стамбених зграда и који не покрива улаз у приватне просторије или улазе у станове. Сва запослена лица у јавном или приватном сектору а која раде у просторијама под надзором морају бити обавештена писменим путем о постојању видео надзора. Видео снимак може да садржи снимак појединца (слика или звук), као и датум и време уласка у и изласка из просторија, а такође може да садржи лично име снимљеног појединца, адресу његовог пребивалишта, односно боравишта, радно место, број и податке о врсти његовог личног документа. Подаци о личности добијени снимањем путем видео надзора могу се чувати најдуже до годину дана од њиховог настанка, а затим се бришу, осим ако није другачије предвиђено законом.

*Видео надзор у стамбеним зградама*

За увођење видео надзора у стамбеној згради потребна је писана сагласност сувласника са уделом од преко 70% власништва. Видео надзор може се увести само у стамбеној згради када је то неопходно за безбедност људи и имовине. Видео надзор у стамбеним зградама може само да прати приступ улазима и излазима у заједничким просторијама стамбене зграде. Видео надзор стана и његове унутрашњости је забрањен. Такође је забрањено да се омогући или спроведе тренутни или накнадни приступ или испитивање снимака система видео надзора, преко интерне кабловске телевизије, јавне кабловске телевизије, интернета или употребом других телекомуникација које су у стању да преносе такве снимке.

*Видео надзор у области рада*

Видео надзор у области рада може се спровести само у изузетним случајевима када је нужно потребан за безбедност људи или имовине или ради заштите тајних података и пословних тајни и када се тај циљ не може постићи другим средствима. Видео надзор може се спровести само за оне делове подручја у којима морају бити заштићени наведени интереси. Видео надзор је забрањен у областима рада ван радног места, посебно у свлачионицама, лифтовима и санитарним просторијама. Запослени морају бити унапред писмено обавештени пре почетка коришћења видео надзора. Пре увођења видео надзора, послодавац мора да се консултује са репрезентативним синдикатом. У области народне одбране, националне активности обавештајно-безбедносних мера и заштите тајних података ови захтеви се не примењују.

# ЦРНА ГОРА

Област видео надзора у Црној Гори уређује Закон о заштити података о личности (''Службени лист Црне Горе'', бр. 79/2008, 70/2009 и 44/2012)

Државни орган, орган локалне самоуправе, привредно друштво или друго правно лице и предузетник може да врши видео надзор и приступа у службени или пословни простор ради безбедности лица и имовине, контроле уласка или изласка из службеног или пословног простора или, ако због природе посла, постоји могући ризик за запослене. Одлуку о увођењу видео надзора доноси руководилац државног органа, органа локалне самоуправе или одговорно лице у привредном друштву или другом правном лицу, односно предузетник, уколико увођење видео надзора није прописано законом. Видео надзор врши се на начин којим се не приказују снимци унутрашњости стамбених зграда који немају утицаја на улаз у службене и пословне просторије, нити снимци улаза у станове. Запослени који раде у просторијама под видео надзором морају, у писаном облику, бити обавештени о вршењу видео надзора. Државни орган, орган локалне самоуправе, привредно друштво, друго правно лице и предузетник могу да врше видео надзор у службеном или пословном простору ако то налажу разлози заштите безбедности лица или имовине или тајних података и пословних тајни и ако се то не може остварити на други начин. Видео надзор није дозвољен у службеном и пословном простору ван радног места, нарочито у гардеробама, лифтовима и санитарним просторијама. Одлуку о увођењу видео надзора, уколико увођење видео надзора није прописано законом, доноси руководилац државног органа, органа локалне самоуправе или одговорно лице у привредном друштву или другом правном лицу, односно предузетник. Лица су дужна да пре доношења одлуке о увођењу видео надзора прибаве мишљење синдиката, односно представника запослених. Запослени морају бити обавештени о увођењу видео надзора у писаном облику пре почетка вршења видео надзора. Ове одредбе не примјењују се на службени и пословни простор државних органа надлежних за послове у области одбране, националне и јавне безбедности и заштите тајних података. Евиденција садржи: снимак лица (слику или звук, односно слику и звук), датум и време снимања уласка и изласка, а по потреби и лично име снимљеног лица, његово пребивалиште или боравиште и адресу, запослење, врсту и број идентификационог документа, разлоге уласка, ако су лични подаци који су унесени прикупљени поред снимка или путем снимка система видео надзора. Лични подаци из евиденције чувају се најдуже годину дана од дана настанка. У стамбеним зградама може да се врши видео надзор улаза и излаза у зграду и заједничких просторија. За увођење видео надзора у стамбеној згради, потребна је сагласност скупштине етажних власника у писаној форми. Сагласност је дата ако се за њу изјасне чланови скупштине којима припада више од 70% власништва. Забрањен је приступ снимцима система видео надзора преко интерне кабловске телевизије, јавне кабловске телевизије, интернета, или других средстава за телекомуникацију којима се такви снимци могу пренети, било у тренутку њиховог настанка или након тога. Уласци у станове лица не могу се снимати системима видео надзора. Државни орган, орган локалне самоуправе, привредно друштво и друго правно лице и предузетник који врши видео надзор обавезан је да истакне јавно обавештење да се врши видео надзор. Обавештење мора бити истакнуто на видном месту на начин који омогућава лицима да се са вршењем видео надзора упознају пре почетка вршења видео надзора, а најкасније у тренутку почетка вршења видео надзора.

Обавештење садржи податке о:

1) звању лица које врши видео надзор;

2) броју телефона на који се могу добити информације где се и колико дуго чувају снимци из система видео надзора.

Истицањем обавештења сматра се да је лице обавештено о обради личних података. Систем видео надзора који се користи за вршење видео надзора мора бити заштићен од приступа неовлашћених лица. Ове одредбе, примењују се на вршење видео надзора јавних површина, ако посебним законом није друкчије одређено.

# ХРВАТСКА

Видео надзор у Републици Хрватској регулисан је Правилником о начину и условима обављања послова приватне заштите на јавним површинама („Народне новине“, бр. 36/12)

Овим Правилником прописују се начин и услови обављања послова приватне заштите на јавним површинама, као и начин примене овлашћења на јавним површинама прописаних Законом о приватној заштити (у даљем тексту: Закон) од стране чувара и редара – техничара. Јавна површина је свака површина јавне намене чије је коришћење намењено свима и под једнаким условима (јавне зелене површине, пешачке стазе, пешачке зоне, отворени одводни канали, тргови, паркови, дечја игралишта и јавне саобраћајнице те делови јавних путева који пролазе кроз насеља, кад се ти делови не одржавају као јавни путеви према посебном закону). Јавна површина сматра се засебним објектом штићења, у складу са подзаконским прописом који уређује подручје примене техничке заштите. Паркиралишта, гробља, пијаце и површине рекреативних центара не сматрају се јавним површинама у смислу одредби овога Правилника. Објекти јавних површина су сви објекти (зграде, киосци, улична расвета, ограде, рекламни и други панои, трамвајске надстрешнице и др.) који се налазе на јавним површинама и у власништву су или поседу јединица локалне самоуправе. Периметар јавне површине је спољни руб који граничи поједину јавну површину и одваја је од осталог простора (површине или грађевине). Послови приватне заштите на јавним површинама су послови физичке и/или техничке заштите који се обављају у складу са важећим прописима који уређују делатност приватне заштите, а којима је сврха подизање нивоа опште сигурности људи и имовине на јавним површинама. Делатност приватне заштите на јавним површинама могу обављати правна лица и унутрашње чуварске службе који имају одобрење за обављање делатности приватне (физичке и/или техничке) заштите уз услов да је јединица локалне самоуправе претходно дала одобрење за обављање тих послова од стране надлежне полицијске управе.

Предлог за издавање одобрења за обављање послова приватне заштите на јавним површинама, јединица локалне самоуправе подноси јединици надлежне полицијске управе која спроводи надзор над обављањем делатности обезбеђења те прилаже:

1. Безбедносну процену угрожених добара на јавној површини која садржи основне податке о јавној површини, скицу јавне површине с јасно уцртаним периметром штићења те одговарајућу катастарску и другу документацију којом се доказује статус јавне површине;

2. План чувања јавне површине са жељеним начином чувања (физичком и/или техничком заштитом) јавне површине;

3. Назив правног лица или фирме који би обављали послове приватне заштите на јавној површини.

Одобрење из става 1. може се издати уколико је из предлога јасно да ће штићење јавне површине подићи ниво опште безбедности људи и имовине на јавним површинама.

Спровођење техничке заштите обавља се следећим средствима и уређајима те системима техничке заштите:

- уградњом система видеонадзора с чувањем видео записа (у даљем тексту: видеонадзор),

- уградњом специјалних рампи, ограда и других техничких елемената којима се спречава улазак моторних возила на јавне површине,

– коришћењем ручног детектора метала.

Систем видеонадзора уграђује се на постојеће објекте јавних површина или, за ту намену посебно изграђене објекте, који су у власништву или поседу јединице локалне самоуправе. Систем видеонадзора мора задовољавати технички услов исправности и функционалности, односно испуњавати сврху за коју је уграђен. Резолуција камера мора обезбедити 130 pix/m (пиксела по метру) што представља препознавање особа у сцени/кадру. Снимач мора подржавати снимање видеоинформација од 130 pix/m за сваку камеру по сваком каналу. Начин уградње видеонадзора на јавним површинама мора садржати све елементе прописане правилником који уређује подручје примене техничке заштите. Одредбе овог Правилника не односе се на системе видеонадзора уграђене на приватним објектима (банкама, мењачницама, улазима у зграде и слично) чије камере делом захватају и део периметра јавне површине. Власник видеонадзора, као и снимљеног материјала, је јединица локалне самоуправе и одговорна је за његово одржавање, исправност и функционалност те законито коришћење видеозаписа. Јединица локалне самоуправе дужна је да истакне на видном месту на јавној површини писано обавештење да се простор штити видеонадзором тако да га могу видети особе које улазе на штићени простор јавне површине из свих смерова. Јединица локалне самоуправе дужна је да чува материјал снимљен видеонадзором најмање 168 сати на медију на којем је сачуван а на писани захтев органа надлежног за спровођење кривичног гоњења ради коришћења у кривичном или прекршајном поступку, дужна их је предати без услова. Снимач на којем се чува материјал снимљен видеонадзором јавних површина и снимљени материјал морају бити смештени у штићеном простору јединице локалне самоуправе на начин да се обезбеди заштита од неовлашћеног приступа, коришћења или отуђења снимача односно снимљеног материјала. Штићени простор јединице локалне самоуправе мора имати одговарајућу контролу уласка/изласка у/из простора на начин да се сваки улазак/излазак особа писано евидентира. Снимач мора бити у посебном кућишту које је механички учвршћено за подлогу (зид, под), а снимљени материјал који није сачуван на самом снимачу већ на другом медију (ЦД, ДВД, ВХС) мора бити смештен у ормару с отварањем путем безбедносне механичке или нумеричке браве. Приступ штићеној просторији и снимачу може имати само одговорно лице јединице локалне самоуправе или особа коју он за то овласти. У штићеном простору у којем је смештен снимач мора бити уграђен систем видеонадзора који се састоји од најмање једне видеокамере резолуције минимално 480 ТВЛ, а снимача 4 ЦИФ (704x576) односно више од 400 ТВЛ. У случају да се снимци с видеокамера чувају на меморијским картицама, или на тврдим дисковима или на другим медијима који се налазе у камери или поред камере, наведени медији морају бити смештени тако да су недоступни неовлашћеним особама. Сврха и намена система техничке заштите мора бити ваљано образложена као део писаног предлога јединице локалне самоуправе на темељу којег се издаје одобрење за обављање послова приватне (техничке) заштите на јавним површинама.

# ФИНСКА

Финска нема посебан закон о видео надзору. Кривични законик садржи одредбе којима се забрањује употреба електронског надзора и прислушкивања (Поглавље 24). Закон о личним подацима и Закон о заштити приватности, такође садрже релевантне одредбе. Надзор камером је дозвољен само ако су испуњени услови наведени у одредбама Кривичног законика и Закона о личности а које се односе на обраду личних података и покривају снимљене податке. Према Кривичном законику, свако ко гледа или незаконито прати особу са техничким уређајем и крши приватност неке особе је крив за нелегално снимање. Домаће просторије, тоалет, свлачионице и остала таква места су заштићени од електронског надзора. Заштита се односи и на јавне зграде, канцеларије и предузећа када они нису отворени за јавност. На таквим местима која су затворена за јавност, снимање или праћење особа техничким уређајем, на пример камером за видео надзор, је кажњиво ако се одвија незаконито и крши приватност неке особе. Камера за надзор није дозвољена ако је добијена дозвола од особе која је под присмотром или ако за циљ има надгледња противправног уласка у приватне или јавне просторије. То значи да особа која незаконито уђе у просторије може да буде праћене са сигурносне камере и то може чак бити скривени надзор, под условом да постоје знакови који означавају да су просторије под видео надзором. Закон о заштити приватности на раду (бр. 759/2004) садржи поглавље 5 о видео надзору на радном месту. Послодавац може користити камере и надзор у радним просторијама у циљу обезбеђивања личне сигурности запослених и других лица у просторијама, ако штити имовину или надзире исправност производних процеса, као и за спречавање или истрагу ситуација којима се угрожавају безбедност имовине или производни процеси. Камера за надзор мора бити транспарентна. Знаци у вези са видео надзором и начином спровођења морају да буду истакнути у областима у којима се налазе камере. Закон о личним подацима се примењује ако се подаци прикупљају и евидентирају видео надзором. Слика је лични податак као што је дефинисано у Закону ако је особа препознатљива на њему. Снимљене слике генерално формирају датотеку података о личности. Закон захтева да надзор камерама, без обзира на то где се одвија, мора бити довољно оправдан са становишта активности контролора датотеке личних података. Непотребно снимање података је забрањено, али подаци могу бити снимљени ако за то постоје одговарајући разлози. Такође, Закон о личним подацима налаже претходно обавештење о видео надзору. Људи морају бити свесни видео надзора, тако да се могу понашати у складу са њим. Опис датотеке података о личности, који садржи основне информације о видео надзору и особама задуженим за њега, такође треба да буде доступан свакоме ко се прати.

*Саобраћајни надзор*

Поред горе наведених аката, Закона о полицији (бр. 493/1995, одељак 29) наводи:

''Након што претходно обавести, полиција има право да спроведе технички надзор на јавном месту или на јавном путу у циљу одржавања јавног реда и мира, спречавању дела, идентификације особа осумњичених за кривично дело. Закон о полицији прописује предуслове за технички мониторинг. Полиција има право да спроведе технички надзор на јавном месту како би се одржао јавни ред и мир, спречила кривична дела, идентификовале особе осумњичене за кривична дела. Технички надзор може се организовати у одређеном месту или области која је отворена за јавност. Аутоматски надзор саобраћаја спада у ову категорију. У Финској је полиција извршила широку употребу аутоматског саобраћајног надзора, углавном за праћење поштовања ограничења брзине. Знаци упозоравају возаче унапред о постојању аутоматских камера за брзину.

*Затвори*

Надзор камерама се интензивно користи у затворима што омогућава прилично свеобухватан надзор. Ради се о надзору састанака, a посебно је напоменут и мониторинг током изолације у затворима.

*Школе*

Надзор камерама у школама је порастао у последњих неколико година. Циљ је да се спречи вандализам и случајеви злостављања. Снимање и системи камера за надзор често раде даноноћно у заједничким објектима као што су хале, школска дворишта, рачунарске учионице.

*Приватне установе*

Приватне установе као што су банке, продавнице итд. генерално имају надзорне камере, а то је регулисано горе наведеним прописима.

# ФРАНЦУСКА

Видео надзорни системи могу имати два различита правна режима у зависности од њихове локације. Системи на јавним местима регулисани су Законом о видео надзору (''Службени гласник'', бр. 21/95, чланови 10.10-1). Визуелни записи који испуњавају услове наведене у овом закону подлежу његовим одредбама, што искључује визуелне записе који се користе за аутоматску обраду или су садржани у структурисаним фајловима на основу критеријума за идентификацију, директну или индиректну, физичких лица, а која су предмет Закона бр. 78-17 од 6. јануара 1978. који се односи на податке, документа и слободe. Пренос и снимање слика добијених видео надзором на путу може се спровести од стране надлежних државних органа у циљу заштите јавних и других објеката и њихове околине, средстава за народну одбрану, регулисања саобраћаја, поштовања прописа или спречавања оштећења, заштите безбедности лица и имовине у областима посебног ризика. Исто право имају и државни органи у циљу спречавања терористичких аката и заштите непосредног окружења својих зграда и објеката, као и других правних лица на местима за која се претпоставља да ће бити изложена терористичким нападима. Такође, ове операције се могу спровести на местима и у објектима отвореним за јавност са циљем да се осигура безбедност људи и имовине, када су та места и објекти под посебним ризиком од напада или крађе или ће вероватно бити изложена актима тероризма. Надзорне операције се изводе тако што се снима унутрашњост стамбених зграда. Јавност је јасно и трајно информисана о постојању система видео надзора и органа или особа одговорних за његово спровођење. Инсталација система видео надзора може бити одобрена од стране представника државне власти у Паризу, осим када је у питању национална одбрана. Службена овлашћења прописују све потребне мере предострожности, а посебно квалификације одговорних за функционисање система видео надзора, или прегледање снимака како би се осигурало поштовање одредби закона. Овлашћење може прописати да појединачно именовани и овлашћени агенти националне полиције и жандармерије достављају слике и снимке. Оно прописује процедуре преноса слика и приступ евиденцији слика, рок трајања, и то у року од месец дана за преносе или приступе, њихово чување за потребе кривичног поступка. Одлука да се дозволи појединачно именованим и овлашћеним агентима полиције и жандармерије да буду примаоци слика и снимака може се донети у било ком тренутку након обавештења добијеног од надлежног органа. Видео системи се одобравају на период од пет година. Исти правни режим се примењује на јавним местима и у приватним просторима који су отворени за јавност, као што су банке и продавнице. Међутим, треба имати у виду да су видео уређаји који користе дигиталне системе, што је све чешће, предмет употребе не само од стране локалних власти, већ и шире јавности. У погледу приватних пословних просторија, као што су на пример компаније, систем видео надзора је знатно другачији. Ако послодавац намерава да инсталира камере на радном месту, он мора о томе да претходно обавести запослене. Савет запослених, који се обавезно оснива у предузећима са педесет или више запослених, мора да буде обавештен и консултован пре увођења видео надзора.

***Извори информација***

Агенција за националну безбједност Црне Горе. [www.anb.gov.me](http://www.anb.gov.me)

Кривични законик Финске (верзија на енглеском језику). <http://www.finlex.fi/fi/laki/kaannokset/1889/en18890039.pd>

Немачка федерална полиција. [www.bundespolizei.de](http://www.bundespolizei.de)

Немачки кривични законик (верзија на енглеском језику). [www.gesetze-im-internet.de/englisch\_stgb/englisch\_stgb.html](http://www.gesetze-im-internet.de/englisch_stgb/englisch_stgb.html)

Савет Европе. [www.coe.int](http://www.coe.int)

Хрватски правни портал. [www.propisi.hr](http://www.propisi.hr)

Legifrance: le service public de la diffusion du droit. [www.legifrance.gouv.fr](http://www.legifrance.gouv.fr)

Legislationline: legislative database. [www.legislationline.org/documents/section/criminal-codes](http://www.legislationline.org/documents/section/criminal-codes)

Vidéosurveillance dans les lieux publics. <http://vosdroits.service-public.fr/particuliers/F2517.xhtml>

Истраживање урадио:

Зоран Манојловић

млађи саветник - истраживач